Mohammed Burhanuddin
**Mohammed Burhanuddin** (6. maaliskuuta 1915 Surat – 17. tammikuuta 2014 Mumbai) oli intialainen Dawoodi Bohra -muslimiyhteisön pitkäaikainen johtaja. Hänen isänsä oli yhteisön edellinen johtaja Taher Saifuddin, joka vastasi hänen opetuksestaan ja valitsi hänet seuraajakseen. Saifuddin kuoli vuonna 1965, jolloin Burhanuddin peri hänen paikkansa. Burhanuddin sai kuolemansa jälkeen vuonna 2015 Intian hallitukselta Padma Shri -palkinnon, mutta hänen perheensä kieltäytyi ottamasta sitä vastaan.

15-vuotiaana hän suoritti ensimmäisen pyhiinvaelluksensa Mekkaan, jonka jälkeen häntä alettiin kutsua Burhanuddiniksi. Vuonna 1937 hän avioitui Amatullah Aain kanssa. Ennen uraansa yhteisönsä uskonnolliseksi johtajaksi hän vieraili Jemenissä tapaamassa aikaisempia Dawoodi Bohra -johtajia. Yhteisönsä uskonnollisena hengellisenä johtajana hänen on nähty nykyaikaistaneen yhteisöään. Hän pyrki myös parantamaan yhteisönsä lukutaitoa useiden koulutusjärjestöjen kautta. Kaupankäynnin osalta hän vaati, että islamilaista lakia noudatetaan, minkä vuoksi hän vaati lainat korottomina. 1980-luvun alkupuolella hän vaati epäonnistuneesti seuraajiaan ottamaan rahansa pois Bombay Mercantile Cooperative Bank -pankista, jota hänen yhteisönsä jäsenet hallinnoivat. Hän perusteli päätöstään islamin koronkiskontakiellolla, mutta kriitikoiden mukaan hänen tavoitteensa vaikutti olleen pankin ottaminen perheensä ja neuvonantajiensa muodostaman lähipiirin haltuun. Hän myös vaati yhteisönsä jäseniä pukeutumaan perinteisellä tavalla. Vuonna 2012 bohrayhteisöön kuuluva nainen pyysi häntä kieltämään naisten sukupuolielinten silpomisen yhteisön keskuudessa, mutta hän ei suostunut.

Kuollessaan vuonna 2014 Burhanuddin oli islamilaisen kalenterin mukaan 102-vuotias. Hänellä oli seitsemän poikaa ja kolme tytärtä. Häntä suremaan saapui kymmeniätuhansia yhteisön jäseniä. Surujuhlassa tapahtui myös onnettomuus, jonka yhteydessä kuoli 18 ja haavoittui noin 40 henkilöä. Hänen kuolemansa seurauksena yhteisössä syntyi myös perimyskiista siitä kenen pitäisi olla yhteisön uusi hengellinen johtaja. Hänen seuraajakseen pyrkivät hänen poikansa Mufaddal Saifuddin ja velipuolensa Khuzaima Qutbuddin. Enemmistö yhteisön jäsenistä hyväksyi Saifuddinin uudeksi johtajakseen ja yleisen uskomuksen mukaan hänen isänsä oli valinnut hänet seuraajakseen vuonna 2011.

Lähteet
-------

1. 1 2  Syedna Mohammed Burhanuddin: A symbol of piety, peace for Dawoodi Bohras *The Hindu*.  17.1.2014. Viitattu 13.3.2020.
2. ↑  Singh, Vijaita: Padma Awards: Late Dawoodi Bohra leader family among those who refused to accept awards *The Indian Express*.  9.4.2015. Viitattu 13.3.2020.
3. 1 2  Madan, Karuna: Syedna Mohammad Burhanuddin in profile *Gulf News*.  17.1.2014. Viitattu 13.3.2020.
4. ↑  Rahman, M.: Syedna Mohammed Burhanuddin's edict sends ripples of anxiety through Shia Muslim community *India Today*.  15.2.1988. Viitattu 13.3.2020.
5. ↑  Female circumcision anger aired in India *News24*.  25.4.2012. Viitattu 13.3.2020.
6. ↑  Toivonen, Terhi: 18 kuoli väkijoukon jalkoihin Mumbaissa *Yle uutiset*.  18.1.2014. Viitattu 13.3.2020.
7. ↑  Johari, Aarefa: A year after leader's death, Bohra Muslims stand divided and waiting for a legal verdict *Scroll*.  7.1.2015. Viitattu 13.3.2020.